  Виталий Пронин Ижысь тужгес усто пианистъёс Анастасия Иванова, Кирилл Храмов но Андрей Шашкин пусъемын «Выль нимъёс» фондлэн премиосыныз.Нырысетӥез кадь ик,  60-тӥез но «П. Чайковскийлэн дор палъёсаз» фестиваль усьтӥськиз Воткинскын. 11-тӥ южтолэзе нылпиос крезьгуро инструментъёсын шудӥзы, нош тодмо пианист Денис Мацуев концерт сётӥз.- «П. Чайковскийлэн дор палъёсаз» фестивален валче асьме шаермы быдэс дуннелы тодмо луиз, со тодмо артистъёсты гинэ уг люка, быгатӥсь нылпиосмылы но азинскыны сюрес сётэ, - вераз шаерысьтымы культурая но туризмъя министр Владимир Соловьёв.Озьы фестивалез усьтыны оскемын вал шаерысьтымы пинал усточиослы. Со юнме ӧвӧл, уго Воткинск - со покчи Петя Чайковскийлэн карез. Тае лыдэ басьтыса но, 17-тӥ-21-тӥ оштолэзе П. Чайковскийлэн музеяз симпозиуме люкаськозы Россиысь крезьгурчиос но тодосчиос, соос вераськозы композиторъёслэн покчи дырзы сярысь.Ижын искусствоосъя школаос 13. Пиналъёс нуналлы быдэ киязы куто баянзэс, скрипказэс я пуксё фортепиано сьӧры. Кинэ гинэ соос шудыны уг быгато: дымбыртӥсь Григез но, лэймыт Бетховенэз но, ӟырдыт Шопенэз но…  Тыршемзы юнме ӧвӧл - Ижысь тужгес усто  пианистъёс   Анастасия Иванова, Кирилл Храмов но Андрей Шашкин пусъемын  «Выль нимъёс» фондлэн премиосыныз.- Та пиналъёс - шаердылэн тылгизьыосыз. Стипендия юнме шорысь уг сётӥськы, озьыен, соослэн ӟеч быгатонлыкъёссы. Азьланяз ми соосты чаклалом, фестивальёсамы, мастер-классъёсамы ӧтчалом, оло, вуонояз лыктыкумы, Ижын покчиослэсь фестивальзэс но лэсьтомы,  - вераз «Выль нимъёс» фондлэн кивалтӥсез Денис Мацуев.- Нырысь ми фортепианоен шудэммес видеое гожтӥм, собере  Москваысь консерваториысь доцент Денис Чефанов, Иже лыктыса, милемлы мастер-класс возьматӥз но ми пӧлысь устооссэ бырйиз, - вера 11 аресъем Кирилл Храмов. - Стипендилы туж шумпотӥсько, туэ гужем ик мыно Москваысь крезьгуръя вылӥ школае, туртто отчы пырыны.Воткинске, дано композиторлэн вордӥськем юртаз, вуэмзылы шумпото «Синяя птица» телевизионной конкурсын вормемъёс но - Владивостокысь арганчи Ростислав Мудрицкий, Саратов улосвылысь саксофонэн шудӥсь Софья Тюрина но дымбыртонзэ (барабан) кокась Екатерина Филимонова. Соос ик йылпумъязы нылпиослэсь концертсэс.- Ми яратӥськом Россиез котыръяны, концертъёс сётъяны, - верало пиналъёс. - Дышетсконмес ум аналтӥське, гуртын книгаос сьӧрын пукиськом, нуналлы быдэ крезьгурен выриськом: сотэк ӟеч шудыны уд пӧрмыты. Умой ук со: ми понна хоббимы ужлы пӧрмиз.Ӝытсэ калык люкаськиз «Юбилейный» культурая юртэ, отын Денис Мацуев концерт возьматӥз.http://udmdunne.ru/2017/03/kytyn-ku-mar-60-intyosyn-60-koncertjos/Мария Векшина  